วายแอลจีปักธงลาวตั้งเป้าที่1ในภูมิภาค
วายแอลจีสยายปีกบุกลาวเปิดสาขาต้นปี 2555 ตั้งเป้าที่ 1 ในเอเชียตะวันออกเฉียงใต้
20 ก.ย. 2554

วายแอลจีสยายปีกบุกลาวเปิดสาขาต้นปี 2555 ตั้งเป้าที่ 1 ในเอเชียตะวันออกเฉียงใต้ 
น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลียน แอนด์ ฟิวเจอร์ส เปิดเผยว่า กลุ่มวายแอลจีตั้งเป้าหมายต้องการเป็นผู้นำเข้าและส่งออกทองคำอันดับ 1 ในภูมิภาคเอเชียตะวันออกเฉียงใต้ภายใน 3-5 ปีนับจากนี้ หลังจากปัจจุบันครองอันดับ 1 ในประเทศไทยด้วยมูลค่าซื้อขาย 2.5 แสนล้านบาท ช่วง 8 เดือนที่ผ่านมา 
บริษัทแม่คือ บริษัท วายแอลจี บูลเลี่ยน อินเตอร์เนชั่นแนล มีแผนจะไปเปิดสาขาเพื่อให้บริการซื้อขายทองคำแท่งในประเทศลาว และทางฟิวเจอร์สก็จะร่วมไปเปิดสาขาให้บริการซื้อขายโกลด์ฟิวเจอร์สเช่นกัน คาดว่าน่าจะเป็นช่วงต้นปี 2555 
“วายแอลจีตั้งเป้าต้องการเป็นผู้นำด้านทองคำในภูมิภาคนี้ ส่วนเหตุผลเริ่มต้นที่ลาวเนื่องจากไม่มีข้อติดขัดด้านกฎหมายเรื่องนำเข้าทองคำ การเปิดสาขาเพื่อซื้อขายทองแท่งสามารถทำได้เลย แต่ถ้าโกลด์ฟิวเจอร์สต้องขออนุญาตจากสำนักงาน ก.ล.ต.เรื่องเปิดสาขาในต่างประเทศ” น.ส.ฐิภา กล่าว
สำหรับธุรกิจเทรดดิงทองปรับเพิ่มเป้าหมายมูลค่าซื้อขายเป็น 4 แสนล้านบาทจากเดิม 3 แสนล้านบาท ในส่วนของโกลด์ฟิวเจอร์สมีส่วนแบ่งการตลาด 8% คาดว่าสิ้นปีจะเพิ่มเป็น 15% โดยการเพิ่มเจ้าหน้าที่การตลาด และยังคาดว่าราคาทองคำสิ้นปีมีโอกาสเห็น 2,000– 2,100 เหรียญสหรัฐต่อออนซ์